બોલો, ગુજરાતી ભાષામાં સો ઉપરાંત વર્ષોથી ખૂબ ખ્યાત એવી કઈ નવલકથા છે, જેમાં એક પણ સ્ત્રીપાત્ર નથી ? મૂંઝવતો સવાલ છે. ‘નટીશૂન્ય’ નાટકો ઘણાં જોયાં-વાંચ્યાં છે. પણ ‘નારીશૂન્ય’ કથા અને એ પણ પૂરા કદની નવલકથા ? અમને તો એકેય યાદ ન આવી ત્યારે ભાઈએ જણાવ્યું : ‘ભદ્રંભદ્ર !’ અમે છક્કડ ખાઈ ગયા – ખાસ તો એટલા માટે કે ‘ભદ્રંભદ્ર’ના લેખક રમણભાઈ નીલકંઠ પ્રખર સમાજસુધારક હતા. ‘ભદ્રંભદ્ર’ પણ સુધારાની જ તરફદારી કરતી નવલકથા છે. એમાં એક પણ નારીપાત્ર કેમ નહિ પ્રવેશ્યું હોય ? (‘ઉદ્દેશ’ સામાયિકમાંથી સાભાર.)